Twee transitorooftogte slegs minute uitmekaar in GautengDie transitorooftog op Atlasweg. Foto: Twitter via @TrafficSA. Die polisie het ŉ reusesoektog van stapel gestuur na ŉ groep verdagtes wat betrokke was by ŉ transitorooftog Saterdagoggend. Die voorval het plaasgevind op die N12 op Atlasweg. Kapt. Mavela Masondo, woordvoerder van die polisie, het die voorval aan Maroela Media bevestig. Volgens hom het dit omstreeks 08:45 plaasgevind. “Verdagtes in ŉ Ford Ranger en ŉ Ford Focus het op die G4s-voertuig losgebrand en dit tot stilstand gedwing. Hulle het toe die voertuig met plofstowwe opgeblaas,” het Masondo gesê. Volgens hom was daar egter geen geld in die voertuig nie en het die verdagtes met leë hande gevlug. Veiligheidswagte van die maatskappy het geringe beserings opgedoen toe die verdagtes op die motor geskiet het en hulle vinnig moes stilhou. Die polisie ondersoek ŉ saak van poging tot transitoroof. Die verkeer het vir etlike ure rondom die toneel opgehoop. Volgens Masondo het daar nog ŉ transitorooftog Saterdag omstreeks 08:26 in Soweto plaasgevind – waarin ook ŉ G4S-voertuig betrokke was. Volgens hom het vier verdagtes die voertuig genader nadat kontant by die Pick n Pay in Meadows in Soweto afgehaal is. “Een veiligheidswag is in die arm geskiet en die verdagtes het op die vlug geslaan met ŉ onbevestigde bedrag kontant. Die polisie is nou op soek na hierdie gewapende verdagtes,” het Masondo gesê. Hulle het volgens berigte in ŉ wit Toyota Corolla van die toneel gevlug. Die transitorooftog op Atlasweg. Foto: Twitter via @TrafficSA.